Tshwane-burgemeester rig olyftak aan opposisieStevens Mokgalapa. Foto: ANA Stevens Mokgalapa, nuutverkose DA-burgemeester van die Tshwane-metro, het Donderdag gesê hy het ŉ olyftak uitgehou na opposisiepartye, spesifiek die ANC en die EFF, om politieke verskille opsy te sit en saam te werk. “Ek het die opposisiepartye versoek om toegewyd te wees en te verseker dat hulle konstruktiewe kritiek lewer en ook konstruktiewe oplossings bied. Dit gaan hoofsaaklik oor die inwoners van Tshwane,” het Mokgalapa aan joernaliste in Pretoria gesê. “Plaaslike regering het die vermoë om verder as politieke partye te gaan. Al ons kiesafdelings wil basiese dienste hê. Daar is geen blou, geel of rooi water nie … al ons kiesafdelings wil toegang hê tot skoon water.” Mokgalapa is verlede week as burgemeester verkies om Solly Msimanga te vervang. Msimanga het as burgemeester bedank om te fokus op sy veldtog vir die premierskap van Gauteng. Die ANC het Mokgalapa sterkte toegewens en gesê sy termyn gaan moeilik wees weens die “wanbestuur” van sy voorganger. “Dit is ’n ongelukkige situasie dat so ’n ordentlike, liberale heer hierdie chaos in die stad moet erf wat deur sy voorganger, die gesig van korrupsie, veroorsaak is. Jy erf R5 miljard in ongemagtigde uitgawes. Daar is niks ordentlik wat jy erf nie,” het Kgosi Maepa, voorsitter van die ANC in Tshwane, gesê. “Jy erf ŉ stukkende motor met geen wiele, geen onderdele, geen spaarwiel, geen windskerm nie. Maak jouself dus gereed vir ŉ harde rit. Ons het gehoop dat jy sal praat oor die verskriklike situasie in ons stad … ons het nie ligte in die stad nie, verkeersligte werk nie, dreine is verstop. Jou voorganger het liederlik daarin misluk om uit te reik na die mense en hul probleme op te los.” Moafrika Mabongwana, die EFF se Tshwane-voorsitter, het Mokgalapa gewaarsku om die wil van die stad se inwoners te respekteer. “Ons wil jou waarsku dat jy nie ŉ lui burgemeesterskomitee moet aanstel nie. Jy moet nie jou posisie misbruik om beamptes wat van jou verskil te terroriseer nie. Jy moet ten alle tye in belang van die mense van Tshwane optree en bowenal bo jou eie belange.”